《山中乐效欧阳公四首 其一》
元代·何中

东方风回春山道，趁暖行歌霁华早。溪源露歇逢药苗，石径烟轻掇芝草。

红英洒地燕将乳，绿树添阴莺未老。入笿鱼虾朝赴馔，顷筐笋蕨夕供芼。

山中之乐谁得知？我独知之来何为！水竹沙头閒检校，村村箫鼓太平时。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。